open-index/open-wikipedia-markdown huggingface dataset:
Blu

**Blu** es un color de la spetro otical de lus vidable, entre violeta e verde. La oios de umanas persepi blu cuando los vide lus con un longia de onda entre 450 e 495 nanometres. Blus con un frecuentia plu alta, e donce un longia de onda plu basa, apare gradal plu violeta, en cuando blus con un frecuentia basa e un longia de onda plu longa apare gradal plu verde. Blu pur, en la media, ave un longia de onda de 470 nanometres. En depinta e la teoria de colores tradisional, blu es un de la colores xef de pigmentos, con roja e jala, cual on pote misca per crea un multe colores diversa; blu e roja miscada crea purpur, blu e jala miscada crea verde. Blu es ance un color xef de la model de colores RGB, con roja e verde, cual es usada per crea cada de la colores sur un scermo de un televisador o computador.

La sielo clar e mar profonda apare blu par causa de un efeto otical cual es nomida sperde de Rayleigh. Cuando lus de sol pasa tra la atmosfera, la longias de onda blu es sperdeda plu vasta par la moleculas de osijen e nitrojen, e plu de blu entre a la oios de viventes. An efeto otical, cual es nomida la efeto Tyndall, cual es simil a sperde de Rayleigh, esplica oios blu; oios no ave pigmentos blu. Ojetos distante apare plu blu par causa de un otra efeto otical cual es nomida perspetiva atmosferal.

Blu ia es usada en arte e decora de cuando la eda antica. La petra semivaluosa lapislazuli, de minerias en Afganistan, ia es usada en Egipte antica per joalas e ornas, e a pos, en la Renase, per crea la pigmento blu ultramar, la plu custosa de cada pigmentos. Lo es la color la plu importante en iudisme. En la eda medieval, blu de cobalto ia es usada per colori la fenetra de vitro colorida de catedrales. Ia comensa en la sentenio 9, artistes xines ia usada blu de cobalto per crea porselana blanca e blu. Tinjentes blu per vestes ia es creada de erba de pastel en Europa e de indigo en Asia e Africa. En 1828, un pigmento artifis de blu ultramar ia es creada, e tinjentes e pigmentos artifis blu ia recambia gradal pigmentos mineral e tinjentes vejetal. Pierre-Auguste Renoir, Vincent van Gogh e otra depintores de la tarda de la sentenio 19 ia usa blu ultramar e blu de cobalto no sola per depinta natur, ma ance per crea umores e emosias. En la tarda de la sentenio 18 e en la sentenio 19, blu ia deveni un color popular per uniformas militar e uniformas de la polisia. En la sentenio 20, car blu ia es asosiada comun con armonia, lo ia es elejeda como la color de la banderas de la Nasiones Unida e la Uni European. Prosima de la fini de la sentenio 20, blu oscur recambia gris oscur como la color la plu comun per completas de negosia; sondas ia dise blu ia es la color la plu asosiada con masinia, ante apena de negra, e ance ia es la color la plu asosiada con intelijentia, sabe, calmia, e consentra.

Sondas en Europa e la SUA mostra ce blu es la color la plu comun asosiada con armonia, fida, sertia, distantia, infinitia, imajina, fria, e a veses con tristia. En sondas de opina publica SUA e European, lo es la color la plu popular, elejeda par cuasi dui de ambos de omes e femes como sua color prefereda.
Blanca

**Blanca** es la color la plu pal. Como negra e gris, lo es un color acromata, pd lo es "sin color". Cuando lus entra a la oio de un umana, si la lus stimula tota de sua tre tipos de selulas cono par cuantia cuasi egal, la resulta es blanca. Blanca es un de la colores la plu comun en natur, la color de lus de sol, neva, lete, creta, calcario e otra minerales comun. En multe de cultures, blanca representa o sinifia puria, nonculpablia, e lus, e lo es la simbolin oposada de negra, o oscuria. Diseda par sondas en Europa e la SUA, blanca es la color la plu asosiada con perfetia, bones, onestia, limpia, la comensa, novia, neutria, e esatia.

En Egipte antica e Roma antica, pretesas ia porte blanca como un simbol de puria, e romanes ia porta un toga blanca como un simbol de sitadania. En la eda medieval e la Renase, un unicorno blanca ia simboli virjinia, e un oveta blanca ia simboli sacrifia e puria; la viduas de res ia vesti se en blanca en loca de negra como la color de lamenta. Lo a veses simboli reia; lo ia es la color de la res franses (negra ia es la color de la reas franses) e de la promove monarciste pos la Revolui Franses, como ance de la promove nomida la Rusces Blanca (no confusa lo con Bielarus, o "Rusia Blanca") ci ia batalia la bolxevistes en la Gera interna de Rusia (entre 1917 e 1922). Templos elinica e roman ia es covreda con marmo blanca, e ia comensa en la sentenio 18, con la ariva de arciteta clasica nova, blanca ia deveni la color la plu comun de eglesas nova, capitolios e otra construidas governal, spesial en la SUA. Lo ance ia es usada comun en arciteta moderna de la sentenio 20 como un simbol de modernia, simplia e fortia.

Blanca es un color importante per cuasi tota relijios mundal. La pape, la xef de la eglesa catolica, ia portada blanca de cuando 1566 como un simbol de puria e sacrifia. En islam e la relijio xinto de Nion, lo es portada par peregrinores; e par la bramanes en Barat. En cultures ueste e en Nion, blanca es la color la plu comun per robas de sposi, simboli puria e virjinia. En multe de cultures asian, blanca es ance la color de lamenta.

En la sistem de colores RGB, cual es usada per crea cada de la colores sur un scermo de un televisador o computador, blanca es creada par misca lus roja, verde, e blu de intensias egal.
Bolivia

**Bolivia** (ofisial conoseda como la Stato Plurinasional de Bolivia) es un pais sin costa en la ueste sentral de America Sude. Lo es bordada a la norde e este par Brasil, a la sude-este par Paraguai, a la sude par Arjentina, a la sude-ueste par Txile, e a la norde-ueste par Peru. Un tri de la pais es la Andes, un cadena de montes.

La site la plu grande e la sentro xef de economia e finansia es Santa Cruz de la Sierra, situada sur la Llanos Orientales, un rejion jeneral plana en la este de la pais. Bolivia es un de sola du paises sin costa (la otra es Paraguai) estra Africa e Eurasia. Lo es jeogafial la pais sin costa la plu grande en la Americas, ma lo resta relativa peti en modos economial e militar.

Ante la coloni espaniol, la rejion Bolivia en la Andes ia es un parte de la Impero Inca, e la terenos basa en la norde e este ia es abitada par tribus autonom. Cuando concistores espaniol ia ariva de Cuzco e Asunción, los ia prende controla de la rejion en la sentenio 16. En la periodo colonial, Bolivia ia es dirijeda par la Corte Real de Charcas. Espania ia es multe aidada en construi sua impero par usa la arjento estraeda de la minas de Bolivia.

Pos un clama prima per autonomia en 1809, 16 anios de gera ia segue ante la institui de la republica, nomida per Simón Bolívar, a 6 agosto 1825. Pos autonomi, Bolivia ia esperia periodos de nonstablia political e economial, incluinte la perde a sua visinas de alga teritorios periferial, como Acre e partes de la Gran Chaco. Lo ia es sin costa de pos la propri de sua teritorio a la costa pasifica par Txile pos la Gera de la Pasifica (1879–84), ma acordas con paises visina ia permete ce lo ave asedes nondireta a la Mares Pasifica e Atlantica.

La popla de la pais, estimada como 11 milion persones, es multietnical, incluinte americanes orijinal, europeanes, asianes, africanes e persones de raza miscada. La separa razal e sosial causada par colonialisme espaniol ia continua en la eda moderna. Espaniol es la lingua ofisial e dominante, an si 36 linguas nativa ave ance la grado ofisial; la plu comun parladas es guarani,  aimara e cetxua.

Bolivia moderna es constitual un stato uniforma, divideda a nove departes. Sua jeografia varia de la apicos de la Andes en la ueste asta la Terenos Basa Este en la Basin Amazonas. Lo es un pais developante, con grado media en la Indise de Developa Umana e un mesura de povria de 53%. Sua atas economial major inclui cultiva, cultiva forestal, mina, e la fabrica de benes como stofas, vestes, metales refinada e petrolio refinada. Bolivia es multe rica con minerales, spesial stanio.

Sua area es sirca 1 098 581 cilometres cuadrida. En 2024, lo ia ave un popla de sirca 11 365 333 persones. La site capital es La Pas.
Bonaire

**Bonaire**, o plu completa *Entidat publico Boneiru* (papiamento), o *Openbaar lichaam Bonaire* (nederlandes), pd "Corpo publica de  Bonair", es un isola en la Mar Caribe cual es un parte de la Rena de Nederland. Lo es un de la isolas "ABC" (Aruba, Bonaire, Curasau).

Bonaire es la abitada de 15 700 persones. La capital es Kralendijk, con 12 500 persones. La vila du es Rincón (1 800), de cual sua nom sinifia "angulo" en espaniol.

## Jeografia
Bonaire es locada a 80 cilometres de la costa de Venezuela en la plano continental de America Sude e, per esta razona on regarda lo como un parte jeolojial de la continente.

La jeolojistes crede ce Bonaire ia es relativa resente formida. Como la plano continental (oji locada sirca Montserat, e la causa de un ativia volcanal en acel isola) ia move tra la area, lo ia leva un masa grande de roca a la surfas de la mar e ia crea la isolas de Antilias Major e Minor, incluinte Bonaire. Cuando la fondo de mar ia asende, un parador de coral enorme ia crese en lo cual oji es tera seca. Esta corales ia es esposada a aira e ia mori, deveninte un surfas de depones de calcario tra la milenios.

## Politica
Ante la referendo de 2010, la Antilias Nederlandes ensircante la isolas de Curasau, Bonaire, San Eustatio, San Maarten e Sabia ia es governada como un democratia parlamental fundida sur la sistem de governa nederlandes con elejes libre a un ves en cada cuatruple de anios. En disputas sur la futur political, cuatro de la sinco isolas ia defende la separa de la Antilias Nederlandes. Alga de la abitores de la isolas ia desira autonomia; otras ia desira plu integra.
Bosnian, corvatsce e serbsce

**Bosnian, corvatsce e serbsce** es un grupo de linguas slavica sude cual es multe simil entre se. Los es un de la familias de linguas slavica sude. Los es parlada par sirca 20 milion persones en la paises de Bosnia, Corvatsca e Serbia.

En la pasada, la plu de linguistes ia nomi esta grupo **serbsce-corvatsce** (srpskohrvatski, cрпскохрватски). Ma car la poplas de Bosnia, Corvatsca e Serbia ia ave multe nonacordas pos la mori de Iugoslavia, los prefere usa nomes diferente per cada dialeto. Aora, la popla de Tsernagora (o Montenegro) vole ance usa un nom diferente ("tsernagorsce"). Pos la ruina de Iugoslavia, du areas — Slovenia e Macedonia — ia parti de la otras, e cada ave sua propre lingua (slovenian e macedonsce). La popla de Cosovo, ci parla un dialeto de xcip (o albanian), desira ance sua propre nasion e lingua.

Serbsce es scriveda en la alfabeta cirilica; corvatsce e bosnian es scriveda en la alfabeta latina.
Boston

**Boston** es la capital de la stato Massachusetts, en la rejion England Nova de la Statos Unida.

Lo ia es nomida per la vila Boston en la contia Lincolnshire en England.

Lo ave 600 000 abitores. La area urban (Boston Metro) ave sirca 4 500 000. 

Motto: *Sicut patribus, sit Deus nobis* ("Como a nosa padres, ta ce Dio es a nos").

## Istoria
La universia de Harvard es prosima.

La familia famosa Kennedys (Joe Kennedy, *JFK* (matada), Robert F Kennedy (matada), Edward F. Kennedy) ia abita en Boston.

Boston es ance la site de Paul Revere, un heroe de la Revolui American.

## Sporte
La Maraton de Boston es la plu vea de mundo. En 2013, du frates txetxen ia mata tre persones con bomba.

La *Boston Celtics* es la ecipo la plu susedosa de la Liga de Bascetbal.

*Patriotistes de Nova England* es la ecipo de futbal american de Boston.

La *Boston Bruins* es la ecipo de hoci de jelo.
Bosnia e Hersegovina

**Bosnia e Hersegovina** es un pais de Europa sude-este locada en la Balcanes. La capital es Sarajevo. Lo ave fronteras con Corvatsca a norde e ueste, con Serbia a este, con Tsernagora a sude-este e con la Mar Adriatica a sude, con un costa de 20 cilometres ensircante la site de Neum. En la sentro e este de la pais la jeografia es montaniosa, en la norde-ueste es colinosa e en la norde-este es plano. 

La area es sirca 51,129 cilometres cuadrida e la cuantia de abitores, en la anio 2006, ia es sirca 4,498,976 persones.

La linguas major es bosnian, corvatsce, e serbsce.

## Istoria
La stato un en Bosnia e Hersegovina ia es en la eda medieval. En la Impero Osmanian, lo ia es un provinse multe importante en la Balcanes e la capital, Sarajevo, ia ave 100 000 persones. En 1878, lo ia deveni un provinse de Osteraic-Magiar cuando la Impero ia concista Bosnia e Hersegovina en 1908. En 1914 la arciduxe Ferdinand e sua sposa, Sofia, ia es asasinada en Sarajevo, gidante a la Gera Mundal Un. De 1918 a 1992, la pais ia es parte de Iugoslavia. A pos 3 anios de gera, Bosnia e Hersegovina ia deveni nondependente como un pais formida par serbsces, corvatsces e muslimes bosnian.

## Politica
Bosnia e Hersegovina es un democratia libraliste. Lo ave niveles diferente de strutur political, seguente la acorda de Dayton. La plu importante es la divide de la pais en du partes: la Republica Srpska e la Federa de Bosnia e Hersegovina. La Federa de Bosnia e Hersegovina covre la 51% de la pais e la Republica Srpska la 49%. La teritorios ia es instituida par la acorda de pas de dayton en 1995 par causa de la cambias en la strutur etnical de Bosnia Bosnia e Hersegovina. La distrito de Brčko ia es creada en 2000 con partes de la du teritorios. Ofisial parteni a ambos ma lo es governada par no la un e no la otra e lo funsiona con un sistem desentrida de governa local. La distrito ia es lodada per manteni un popla multietnical e un nivel de ricia supra la promedia nasional.

## Demografia
Seguente la conta de abitores de 1991, Bosnia e Hersegovina ia ave 4 377 000 abitores en cuando en 1996, seguente la conta de abitores de la UNHCR, lo ia ave 3 920 000. Entre 1991 e 2013, la desacordas political ia fa nonposible organiza un conta de abitores. La conta de abitores, planida per 2011 e, a pos, per 2012, ia es fada en otobre 2013.. Esta conta de abitores ia trova 3 791 622 abitores, 585 411 min ca en 1991. 

### Relijio
Seguente la conta de abitores de 2013, la islam es la relijio xef en la pais, con un 51% de la abitores e la majoria es suni. 46% de la popla es cristian; de esta, la Eglesa Ortodox Serbsce es la grupo plu grande, con un 31% de la popla (de ci la plu parte identifia se como serbsces), e la Eglesa Catolica 15% (la plu parte identifia se como corvatsces). La grupos plu peti es agnosticisme (0,3%) e ateisme (0,8%) con otra 1,15% ci no declara sua relijio e 1,1 ci ia no responde. Un studia de 2012 ia trova ce la 54% de la muslimes es nonramal, en cuando la 38% es suni.
Botsuana

**Botsuana**, ofisial la **Republica de Botsuana** (setswana: *Lefatshe la Botswana*) es un pais en Africa sude. A otra tempos la Protejoria Brites de Bechuanaland, Botusana ia adota sua nom nova pos deveni nondependente en la Comnuni Brites de Nasiones en 30 setembre 1966.

La area es sirca 600 370 cilometres cuadrida.

La cuantia de abitores, en la anio 2007, ia es sirca 1 815 508 persones.

La site capital es Gaborone.

La linguas parlada es setswana (78.2%), kalanga (7.9%), sekgalagadi (2.8%), engles (2.1%), e otras (8.6%).

## Istoria
### Istoria temprana
La istoria de Botsuana comensa 100 000 aa, cuando la prima persones ia abita la rejio. La abitores orijinal de Africa sude ia es la poplas san e coicoi. Ama parla linguas coisan e vive como xasores-coliores. Sirca 1000 anios aa, grande xefias ia emerji cual a pos ta es eclisida par la impero de Grande Zimbabue, ce ia estende a Botsuana este.

## Jeografia
Botsuana es la stato 47 plu grande en la mundo. Con 581 730 km² sua area es pareda a Madagasicara. La plu parte de la teritorio es plana e es covreda par la deserto de Kalahari (cuasi 70% de sua area). Min ca 5% de la area total reseta pluve sufisinte per cultiva.

La rio Limpopo es la plu importante de la pais, ma la rio Okavango ia crea un ecosistem importante en la norde-ueste de la teritorio.

## Politica
Botsuana es un republica presidental. La presidente es la xef de stato e de governa, e es elejeda par la Parlamento per un periodo de sinco anios. 

La Parlamento ave un sola camera con 61 membros, ci es elejeda par la popla cada sinco anios. La corte suprema es la plu alta representor de la potia judal en Botsuana. Lo pote judi tota la asuntos sivil e criminal. La presidente eleje la membros de la corte suprema.

La constituida ia es adotada en 30 setembre 1966. Botsuana es considerada la pais min frodante de Africa.

## Economia
Botsuana es la produor tri plu importante de diamantes de la mundo.

## Demografia
La etinicia xef es la tsuana, kalanfa e san. La blancas representa sirca la 3% de la abitores.

La site plu grande es Gaborone. Otras sites importante es Francistown e Malepolole.

## Cultur
La cosini de Botsuana es unica ma ance comparti alga cualis con otra cosinis de Africa sude. Esemplos de comeda de Botsuana es la *pap* (gaxas de mais), *boerewors*, *vetkoek*, seswaa e samp.

Futbal es la sport plu popular de la pais.

## Lias esterna
* Paje ueb ofisial
Brasil

**Brasil** es la plu grande pais de la America Sude e America latina. Es la pais sinco en grandia de area teritorial (corespondente a 47,3% de la teritorio sudamerican) e la ses en popla (con plu ca 210 miliones de abitores). Es la unica pais en la America ce la majoria parla portuges e es un de la nasiones plu multicultural e etnical variosa, como resulta de la forte migra derivada de multiple locas de la mundo. Sua Constitui promoveda en 1988 conseti Brasil como un republica federada presidental, formida par la uni de la 26 states, la Distrito Federal, e la 5570 munisipas. La capital de Brasil es Brasilia e la site la plu grande e la sentro economial de la pais es São Paulo.

Banida par la Mar Atlantica, Brasil ave un costa de 7491 km e fa frontera con tota la paises de la America Sude con eseta de Txile e Ecuador. Es limitada en norde par Venezuela, Guiana, Suriname e par la departe ultramar franses de la Guian Franses; norde-ueste par Colombia; ueste par Arjentina e Paraguai; sude par Uruguai. Multe arcipelagos formi parte de la teritorio brasilera como *Atol das Rocas*, la *Arquipélago de São Pedro e São Paulo*, *Fernando de Noronha* (la unica de esta abitada par siviles) e *Trindade e Martim Vaz*. La Brasil ance es la nido de un diversia de animales savaje, ecosistemes e de vastas recursos naturale en un grande varia de abitada protejeda.

La teritorio corente ce formi Brasil ia es ofisial descovreda par la portugeses en 22 april 1500, en mision gidada par Pedro Álvares Cabral. Como diseda par istoristes como Antonio de Herrera e Pietro d'Anghiera, la encontra de la teritorio ia es aveni tre menses ante, en 26 janero, par la navigor espaniol Vicente Yáñez Pinzón, tra un mision su sua comanda.

La plu sites en Brasil es multe nonsecur.

188 078 227 persones abita en Brasil.

La area de Brasil es 8 511 965 cilometres cuadrida. En Brasil es la Foresta Amazonas, un foresta pluvosa grande.

La presidente de 2019 ia es sr Jair Bolsonaro.

## Infrastrutur

### Siensa e tecnolojia
La rexerca tecnolojial en Brasil es en grande parte realida en universias publica e instituidas de rexerca. Algas de la plu notable sentros de tecnolojia en Brasil es la institutos *Oswaldo Cruz* e *Butantã*, la *Comando-Geral de Tecnologia Aeroespacial*, la *Empresa Brasileira de Pesquisa Agropecuária* (EMBRAPA) e la *Instituto Nacional de Pesquisas Espaciais* (INPE).

La Brasil ance ave un grande cuantia de notable persones de la siensa. Entre la inventores brasilera plu reconoseda es la pretes Bartolomeu de Gusmão, Roberto Landell de Moura e Francisco João de Azevedo, en ajunta a Alberto Santos Dumont, Evaristo Conrado Engelberg, Manuel Dias de Abreu, Andreas Pavel e Nélio José Nicolai.

## Cultur
Brasil es famosa per futbol, cafe e samba. Sua musica es nomida MPB (*musica popular brasileiro*). La Copa Mundal de futbal ia aveni en la pais en 2014. On ave ance un arte militar nomida capoeira.

### Leteratur
Scrivores importante:
*Machado de Assis (Rio, 1839 – 1908)
*Paulo Coelho (Rio, 1947 –)
*Jorge Amado (Stato de Bahía, 1912 – 2001)
*

## Referes
Bres

**Bres** es un penisola de Frans ueste, situada entre la Manga a norde, la Mar Celta a ueste e la Golfo de Gasconia a sude.

A la fini de la impero roman, lo ia reseta un flue enorme de migrores brites a un parte de Armorica, un rejion celta antica (la norde-ueste de Galia). Estas ia fundi un rena en la sentenio 9, cual ia deveni un duxia a pos. En 1532, lo ia deveni un provinse unida a Frans su la mesma corona, asta sua desapare como provinse en 1790 e sua divide a sinco departes: Côtes-d'Armor/Aochou an Arvor, Finistère/Penn-Ar-Bed, Ille-et-Vilaine, Loire-Inférieure e Morbihan. Bres posese un identia forte an si ancora controversa.

Asta la sentenio 20, la parte ueste ia manteni un lingua celta (bresonica), parlada par 1 200 000 persones a la comensa de la sentenio 20 ma cual ia deveni cuasi estinguida par manca de reconose e susta ofisial par la stato franses.

La lingua ave un difusor de televide (TV Breizh) e es enseniada en multe scolas.

Cantores popular en la lingua es Dan Ar Braz e Nolwenn Leroy.

## Governa
Bres como identia political ia desapare en 1790, cuando ia es divideda en sinco departes. La departes bresonica coresponde a la nove bispias catolica cual ia apare en la comensa de la eda medieval. Los ia es nomida "bro" (pais en bresonica e franses) e ia ance funsiona como distritos finansial e militar. Bres ia es ance divideda en Bres Basa ("Basse Bretagne" e "Breizh Izel" do la bresonica ia es parlada) e Bres Alta ("Haute Bretagne" e "Breizh Uhel").
Bresonica (lingua)

**Bresonica** es un lingua celta parlada par sirca 450 000 abitores de Bres en Frans. Lo desende de la lingua parlada par un popla de England sude-ueste ci ia migra a Bres sirca la fini de la sentenio tre. Sua relatada la plu prosima es cernoica, segueda par cimrica.

Un esemplo:



 Hon Tad,
 c'hwi hag a zo en Neñv,
 ra vo santelaet hoc'h anv.
 Ra zeuio ho Rouantelezh.
 Ra vo graet ho youl war an douar evel en neñv.
 Roit dimp hiziv bara hor bevañs.
 Distaolit dimp hon dleoù
 evel m' hor bo ivez distaolet d' hon dleourion.
 Ha n' hon lezit ket da vont gant an temptadur,
 met hon dieubit eus an Droug.


La nom de la lingua en bresonica es *brezhoneg*, e *breton* en franses e engles.

:Hep brezhoneg Breizh ebed. – No Bres sin la bresonicas.

On trova multe parolas franses en bresonica, plu ca parolas engles en cimrica.
Britan posroman

La terma **Britan posroman** refere a la periodo entre la crise de la sentenio 3 (235 aec) e la fini de Britan roman asta la comensa de la eda medieval.

An si la cultur de Britan en la periodo ia deriva xef de la fontes celta e roman, on ia ave sasones ci ia coloni como *foederati* la zona, orijinal de Sason, en Deutxland norde-ueste, an si la nom 'sason' ia es usada par la brites per parla de tota la invadores germanica. Gradal la ultima ia oteni plu controla. 

## Migra anglosason
### Atesta lingual
La linguistica es usosa en la analise de la cultur. Beda en *Historia ecclesiastica gentis Anglorum* (completida en 731) ia scrive "aora, [on ave en Britan] la linguas de sinco poplas, pd lo de la angles (engles), lo de la britones (cimrica), lo de la scotes (gailica) la pictes e la latinas.
Budisme

**Budisme** es un relijio cual inclui un varia de tradisiones, credes e praticas spirital fundida sur la instruis de la buda. Siddharta Gautama, la buda istorial, ia vive sirca 500 aec en la area jeografial aora conoseda como Nepal e India. Corente, budisme ave sirca 500 milion praticores en la mundo.

### Costumes de budisme
Budisme ave du costumes xef: Teravada e Mahaiana, con Vajraiana como un varia de Mahaiana.

### Renase en budisme
En budisme cadun (umana o nonumana) es trapida en samsara, la sicle cuasi nonfininte de nase e renase, e la modo de evade la sicle es cuando un umana no ave la cuatro verias nobil e la oto modos de rena.

### La cuatro verias nobil
#### Numero un
Vive es sufri.

#### Numero du
Sufri es de anelas.

#### Numero tre
Per para sufri, on debe para anelas.

#### Numero cuatro
La para de sufri es posible con la oto modos de rena

### La oto modos de rena
#### Numero un
vista coreta

#### Numero du
vole coreta

#### Numero tre
parla coreta

#### Numero cuatro
atas coreta

#### Numero sinco
modo coreta de vive

#### Numero ses
labora coreta

#### Numero sete
consensa coreta

#### Numero oto
consentra coreta

### La renas de esiste
En budisme, es posable renaser en un de ses renas de esiste:
# dio (o "deva")
# asura
# umana
# animal
# preta (fantasma fama )
# naraca (la rena de la "enferno")

Lo es importante ce on comprende ce la renas en budisme *no* es eterna; a fini un person en la renas va renase en un otra rena.

### Monces
Monces budiste porta vestes de safron, un color entre orania e jala.

## Lias esterna
* "Relijio" en la vici elefen
Buenos Aires

**Buenos Aires** (en espaniol: [ˈbwenos ˈai̯ɾes]) es la site capital e la site la plu poplada de Arjentina, e un de la sites la plu grande en la mundo. Lo es situada a la lado ueste de la estuario de la rio Plata, en la costa sude-este de America Sude, e comparti sua dialeto de espaniol con Montevideo, capital de Uruguai, cual es situada a la otra lado de la rio. "*Buenos aires*" pote es traduida a "bon ventas" o "bon airas", ma la prima de estas ia es la sinifia cual la fundores ia intende en la sentenio 16, par usa de la nom orijinal "*Real de Nuestra Señora Santa María del Buen Ayre*". La urbe continuante de Grande Buenos Aires, cual ance inclui alga distritos de la provinse de Buenos Aires, constitui la area urban la cuatro de la plu poplada en America, con sirca 17 milion abitores.

La site de Buenos Aires no es un parte de la provinse de Buenos Aires; la site es un distrito autonom. En 1880, pos desenios de batalia political, Buenos Aires ia es federalida e ia es sutraeda de la provinse de Buenos Aires. La limitas de la site ia es grandida per inclui la vilas de Belgrano e Flores, ambos de cual es aora visinerias de la site. La cambia de la constitui en 1944 ia dona autonomia a la site, de asi sua nom formal: ***Ciudad Autónoma de Buenos Aires*** (**Site Autonom de Buenos Aires**). La sitadanes de la site eleje prima un xef de governa (pd un maior) en 1996; a ante, la presidente de la republica ia asinia direta la maior.

La site es la capital de la tango, cual ave sua jergo propre, nomida lunfardo. Lunfardo es un misca de espaniol con parolas portuges e italian.
Burcina Faso

**Burcina Faso** es un pais sin costa en Africa ueste.

Lo covre un area de sirca 274.200 cilometres cuadrida e es ensircada par ses paises: Mali a la norde, Nijer a la este, Benin a la sude-este, Togo e Gana a la sude, e Costa de Ivor a la sude-ueste. Sua capital es Ouagadougou. En 2015, on ia estima sua popla a pico plu ca 17,3 milion persones.

Burcina Faso es un pais de lingua franses, e franses es un lingua ofisial de governa e comersia. Linguas sudanica es parlada par 90% de la popla. Istorial nomida la Republica de Volta Alta, la pais ia es renomida a Burcina Faso a 4 agosto 1984 par Thomas Sankara, la presidente alora. La sitadanes de Burcina Faso es nomida *burcinabes*.

La parte norde-ueste de la pais moderna ia es poplada par xasores-coliores de 14000 aec asta 5000 aec. Entre la sentenios 3 e 13 ec, la cultur Bura de la eda de fero ia esiste en la teritorio presente de Burcina Faso sude-este e Nijer sude-ueste. Alga grupos etnical de la Burcina Faso presente, como la mosis, fulbes e diulas, ia ariva en ondas entre la sentenios 8 e 15. De la sentenio 11, la mosis ia institui renas diversa.

En la desenio de 1890, en la Scaramuxa European per Africa, la teritorio de Burcina Faso ia es invadeda par Frans, e controla colonial ia es instituida pos un gera de concista entre 1896 e 1904. La teritorio ia deveni un parte de Africa Ueste Franses en 1904, e on ia institui la colonia Volta Alta Franses a 1 marto 1919, nomida per sua loca a la cursos alta de Rio Volta.
Burgunda (lingua)

**Burgunda** es la lingua germanica este estinguida de la burgundas. La burgundas ia es orijinal de la isola de Bornholm (Burgundarholmr) en la Mar Baltica, e los ia migra a la Galia (Frans) sirca 400 ec. Burgunda ia es parlada asta la sentenio sinco ec en Galia sude-este. La burgundas ia dona sua nom a la area de Frans moderna nomida Burgonia.
Burundi

**Burundi**, ofisial la **Republica de Burundi**, es un pais en Africa este, con fronteras con Ruanda en la norde, Tanzania en la este e la sude, e la Republica Democrata de Congo en la ueste. La capital es Bujumbura. La frontera sude-ueste de juntada a la Lago Tanganyika.

La area es sirca 27 830 cilometres cuadrida e la cuantia de abitores, en la anio 2007, ia es sirca 8 390 505 persones.

## Istoria
### Rena de Burundi
Lo apare ce la ultima monarcia burundes ia comensa en la sentenio 17 tarda.

## Politica
Burundi es un republica presidental. La xef de stato e la xef de governa es la presidente, cual es elejeda per sinco anios. La constitui atual ia es adotada en 13 marto 1992 a pos un referendo.

La legeria ave du salones: la senato con 49 membros e la Asembla Nasional con 118 membros. La pais ave 21 partitos political.

## Economia
Burundi es un la sinco paises plu povre de la mundo. Lo ave la produi interna bruta per person plu peti de la mundo. Cobalto e cupre es sua minerales xef e la pais esporta cafe e zucar.

## Cultur
La linguas major es kirundi, franses e suahili. Min ca 60% de sua abitores sabe leje e scrive, par causa de no vade a sscola. Sola 10% de la studiantes vade a la liseo.

La sportes plu popular es futbal, bascetbal e core.
Brun

**Brun** es un color composada. En la sistem de colores CMYK, cual es usada en primi, brun es creada par combina roja, negra e jala, e en depinta par combina roja, jala, e blu. En la sistem de colores RGB, cual es usada per crea cada de la colores sur un scermo de un televisador o computador, brun es creada par combina roja e verde en proportios spesifada. La color brun es comun en natur: on vide lo en lenio, solo de tera, capeles, color de oios e pigmento de pel de umanas. Brun es la color de lenio oscur e solo de tera fertil. Diseda par sondas de opina publica en Europa e la SUA, brun es la color la min prefereda de la popla; lo es la color la plu asosiada con blandia, la campania, e povria.

## Istoria e arte
### Istoria antica
Brun ia es usada en arte de la eda preistorial. Depintas creada con tera de ombra, un pigmento natural de arjila cual es composada de osido de fero e osido de manganes, ia es datida a 40 000 aec. Depintas de cavalos brun e otra animales ia es trovada sur la mures de la cava Lascaux; los es datida a sirca 17 300 anios en la pasada. La figures fema en depintas en tombas en Egipte antica ave pel brun cual ia es depintada con tera de ombra. Bronze pal ia es usada comun sur vasos e amforas elinica pintada, como o un fondo per figures negra o figures sur un fondo negra.

La romanes e elinicas antica ia produi un inca rojin brun, de un color nomida sepia, cual ia es creada con la inca de un varia de sepida. Esta inca ia es usada par Leonardo da Vinci, Rafaello Sanzio e otra artistes en la Renase, e par artistes asta aora.

En Roma antica, vestes brun ia es asosiada con la clases basa e con barbares. La terma per persones de la clase basa, o persones urban povre, ia es "pullati", cual sinifia leteral "aceles vestida en brun".
Brune

**Brune** es un pais en Asia. La capital es Bandar Seri Begawan. La area es sirca 5 770 cilometres cuadrida e la cuantia de abitores, en la anio 2007, ia es sirca 374 577 persones. La lingua major es malai.

En la apico de la Impero de Brune, la sultan Bolkiah ia ave controla sur la plu parte de Borneo, incluinte lo ce oji es Sarawak e Sabah, como ance la arcipelago Sulu, Seludong (oji Manila), e la isolas a fronte a la apico norde-ueste de Borneo. La stato ia es visitada par la mision espaniol de Magellan en 1521 e ia luta contra espania en la Gera de Castelia de 1578.

En la sentenio 19 ia comensa la declina de la Impero de Brunei. La sultania ia dona Sarawak a James Brooke e ia nomi el Raja Blanca. Lo ance ia dona Sabah a la *British North Borneo Chartered Company*. En 1888, Brune ia deveni un protejoria brites. A pos la ocupa nion en la Gera Mundal Du, en 1959 un constituida nova ia es scriveda. En 1962, un revolta peti contra la re ia es finida con aida de la brites.

Brune ia oteni sua nondepende de Rena Unida en 1 janero 1984. La crese economial en la anios 1990 e 2000, con un produi interna bruta aumentante 56% de 1999 a 2008, ia cambia Brune en un pais industrida. Lo ia developa ricia de sua campos de petrolio e gas.

## Governa
La sistem political de Brune es governada par un constituida e la tradision nasional de la monarcia muslim melaiu, la conseta de *Melayu Islam Beraja* (MIB). La tre composantes de MIB es la cultur melaiu, la relijio muslim e la lege comun brites, an si la xaria sustitui lo a veses. Brune ave un parlamento ma no ave elejes. La ultima ia aveni en 1962.

## Jeografia
Brune ave cuatro distritos (*daerahs*) e 38 sudistritos (*mukims*)
CSS

**CSS** es un lingua usada per descrive la aspeta de documentos scriveda en un lingua de marca, normal HTML.

On ia desinia lo per fasili separa la *contenida* de un documento e sua *presenta*. Esta separa aida manteni documentos, car on pote defini simple la aspeta a un ves en un fix sentral, e lasa alora ce tota la documentos en un grupo refere a esta. CSS permete ance la defini de stilos usable per la maneras diversa de asede un documento – per esemplo sur scermo, sur paper, par vose, o par Braille.

La spesifas tecnical de CSS es mantenida par la World Wide Consortium.

La nom "CSS" es un corti de la espresa engles "Cascading Style Sheets" (Folias Cascadente de Stilos).
Cabinda

**Cabinda** pote refere a:
* Provinse Cabinda, un provinse de Angola.
* Republica de Cabinda, un stato cual reclama domina sur Cabinda.
* Site Cabinda, la capital de la provinse Cabinda.
Cabinda (site)

**Cabinda** (en lingua kongo *Tsiowa*) es un site locada en la provinse Cabinda. La domina de Angola es disputada par la Republica de Cabinda. La munisipa de Cabinda covre 1 823 km2 e ia ave 598 210 abitores en 2014. Par causa de sua petrolio, lo es la porto xef de petrolio de Angola.

## Istoria
La site ia es fundida par la portugeses como un porto per la comersia de sclavos.

## Jeografia
Cabinda es locada en la costa de la Mar Atlantica en la sude de la provinse de Cabinda, en la riva direta de la Rio Bele. Lo es 56 cilometres a norde de Moanda (RDC), 70 cilometres a norde de la estuario de la Rio Congo e 137 cilometres a sude de Pointe-Noire (RC).

## Distritos
La site de Cabinda es divideda en 3 distritos o *comunas*:
* Cabinda, la seja de la site, con la 88,6% de la abitores
* Malembo, con la 3,1%
* Tando-Zinze, con la 8.3%

## Economia
On ave reservas de petrolio costal prosima.

## Cultur
La popla de la site ave un cultur strana, con costumes spesial, de sua forma de vesti e come asta sua rituos tradisional, xef o xicumbe e la rituos de la bacamas de la Tchizo, un grupo ritual tradisional cual permete la interata entre la popla vivente e la spiritos oculta de la dios e la asendentes, tal securinte un reconsilia entre la morida e la viventes.

### Lingua
Ibinda, un lingua bantu, es la lingua xef de la site e la provinse de Cabinda. La portuges, la lingua ofisial de Angola, ance es parlada, ma xef como lingua manejal. Car Cabinda ia es colonida plu tarda (sentenio 19 tarda) par Portugal comparada con Angola, la lingua no es multe parlada an si la numero de parlores es cresente rapida.
Cade de la Impero Roman Ueste

La **Cade de la Impero Roman Ueste** ia es la prosede de declina de la Impero Roman Ueste en cual lo ia fali enforsa sua governa, e sua teritorio enorme ia es divideda en multe statos seguente. La Impero Roman ia perde la fortia cual ia permete lo pratica un controla nonperosa; istoriste moderna nota elementos incluinte la nonperosa e la numeros de la armada, la sania e la numeros de la popla roman, la cambias relijiosa de la periodo, e la capasia de la dirije sivil. La presa cresente de la barbares estra la cultur roman ia ance contribui a la colasa. La causas de la colasa es un sujeto xef de la istoriografia de la mundo antica e los informa multe de la parla moderna sur fali statal.

Datas pertinente inclui 117 ec, cuando la Impero ia es en sua estende teritorial plu grande, e la asende de Diocletiano en 284. An tal, la perde teritorial nonreversable major, ia comensa en 376 con la invade a grande scala de gotas e otras. En 395, pos gania du geras interna destruinte, Teodosio 1 ia mori, lasante un armada colasante e la Impero, ancora pestada par la gotos, divideda entre sua du fios noncapas. En 476 cuando Odoacro ia despone la imperor Romulo, la Imperor Roman Ueste ia brandi un potia militar, political o finansial iniorable e ia no ave controla produosa sur la dominas sperdeda cual ancora ia pote es descriveda como Roman. La barbares invador ia institui sua propre potia en la plu parte de la Impero Roman. En cuando sua legalia ia dura multe sentenios plu e sua influe cultural resta oji, la Impero Roman Ueste nunca ave la fortia per asente denova.

La Cade no es la sola conseta uninte per esta avenis, la periodo descriveda como Anticia Tarda asentua la continuas cultural tra e ultra la colasa political.

## Vide ance
* Cade de la Impero Roman Ueste (istoriografia)

## Lia esterna
* L'impero romano? Cadde per i pochi nati e i troppi stranieri
Cafe

**Cafe** (de turces *kahve*, de arabi *qahwa* "bevida stimulante") es un bevida calda con cafina, preparada par rosta e molini favas de cafe. La grado de rosta e molini varia par modo de prepara. Cafe conteni la vitamina niasina.

Favas de cafe veni de la frutas de plantas diversa en la familia *Rubiaceae*. La du spesies la plu importante de la planta es *Coffea arabica* e *Coffea canephora*, de cual ambos ave multe varias. Cada tipo de planta ave cualias diferente. Jeneral, on dise ce cafe arabi es plu bon, ma vera la spesies de fava ave carateres diferente e custas diferente.

Oji, cafe es plantada en plu ca 50 paises tra la mundo.

## Istoria
Probable Itiopia es la pais orijinal de cafe. On refere ala a cafe ja en la sentenio nove. De Itiopia cafe ia veni a Arabia probable en la sentenio des-cuatro par comersia con sclavos.

La cultiva e comersia de cafe dona un monopolio a Arabia. La site sentral de comersia ia es la porto de *Mocca* – oji  *Al Muhka* en Iaman.

La modo de prepara cafe itopian es la modo orijinal: on rosta la favas en un padela de fero, molini los, coce los con acua e zucar, e servi los en boles peti.

Cafe ia deveni plu popular con la crese de la Impero Turces.

La boteca prima de cafe ia es en Persia.

## Referes
Vicipedia en lingua franca nova

La **Vicipedia en lingua franca nova** es la varia de Vicipedia scriveda en elefen. La contribui un de esta Vicipedia ia es fada en 16 janero 2017 e la Vicipedia, pos es aprobada en 22 desembre 2017, ia es moveda a sua adirije ueb final en 18 april 2018.

## Istoria
En 2007 on ia ave un proposa per crea un Vicipedia en lingua franca nova, ma lo ia es refusada. Pos esta, on deside crea un Vicia per la lingua, nomida *la vici de lfn* en 18 otobre 2008.

En desembre 2016, la usor Chabi de *la vici de lfn* ia sujesta crea un Vicipedia e la projeta ia comensa en 17 janero 2017, grasias a la aida de otra persones como Simon Davies e la creor de la lingua, C. George Boeree.

A fini, en 22 desembre 2017, la Vicipedia en lingua franca nova ia es aprobada e ia es moveda en 18 april 2018 a la adirije ueb corente.

## Referes
Butan

**Butan** (o **Druciul**; en dzongca: འབྲུག་ཡུལ་ *druk yul*), nomida ofisial la **Rena de Butan** (en dzongca: འབྲུག་རྒྱལ་ཁབ་ *druk gyal khap*), es un pais sin costa en Asia sude. Lo es en la este de la Montes Himalaia. Lo borda Xina a la norde, Barat a la sude, la stato de Barat nomida Sikkim e la Vale Txumbi de Tibet a la ueste, e la stato de Barat nomida Arunachal Pradesh a la este. Butan es jeopolitical en Asia sude e es la nasion la du de la min poplada en la rejion, seguente Maldives. La site capital e la plu grande es Timpu, en cuando Puntxoling es la sentro finansial. La cuantia de abitores, en la anio 2007, ia es sirca 2 327 849 persones. La lingua major es dzongca, un dialeto de tibetan.

La autonomia de Butan ia dura tra sentenios, e la teritorio ia es nunca colonida tra sua istoria. La stato butan - cual es en la Via de Seda entre Tibet, la sucontinente de India e Asia sude-este - ia developada un identia nasional distinguida cual es fundida en budisme. La teritorio ia es composada de multe feudos e ia es governada como un teocratia budiste par un xef spirital conoseda como la Zhabdrung Rinpoche. Pos un gera interna en la sentenio 19, la dinastia Wangchuck ia reuni la pais e ia comensa relatas con la Impero Brites. Butan ia crese un asosia stratejial con Barat tra la alti de comunisme xines e lo ave un borda disputada con la Republica Poplal de Xina. En 2008, lo ia cambia de un monarcia asoluta a un monarcia constitual e ia aveni sua vota nasional prima per la asembla nasional de Butan, cuan ave un sistem con du partitos cual distingui democrata butan.

La re de Butan es conoseda como la re dragon. Butan es ance notable car lo ia abri la via de la conseta de felisia nasional bruta. La area de la pais es sirca 47 000 cilometres cuadrida. La vista de la pais varia entre planos sutropical en la sude e la montania Himalaia sualpan en la norde, do on ave apicos con altia de plu ca 7000 metres. La monte la plu alta en Butan es Gangkhar Puensum, cual es ance un de la montes la plu grande en la mundo. Butan ance ave viventes savaje diversa.

En Asia sude, Butan es gradida como la prima en libria economial, fasilia de comersia, e pas; du en revenu per person; e es la pais la min frodante en Asia sude en 2016. An tal, Butan continua como un pais min developada. Idroeletrica es la majoria de la esportas de la pais. La governa es un democrata parlamental. Butan ave relatas diplomata con 52 paises e la Uni European, ma no ave lias formal con la sinco membros permanente de la Consilio de Securia de la Nasiones Unida. Lo es un membro de la Nasiones Unida, la Asosia Sudasian per Coopera Rejional, la BIMSTEC e la Promove de Paises No Aliniada. La Armada Real de Butan ave relatas militar estendosa con la fortes militar de Barat.
Abita

*Per plu, vide [[:Category:Abita|la categoria abita]].*

**"Abita"** refere a la estetica e pratica de construi, furni, e decora de la casa, e par la profesal e la nonprofesal.

Un pasatempo per multe persones es la manteni e decora de sua casa interior e esterior.

Per la esterior de la casa, persones ocupa se per la pinta de la esterior, o usa de brices, petra, o otra materias, e la decoras de fenetras, portes, etc.

Consernas per la interior de la casa inclui la pinta de mures e otra suprafases, paper pintada per mures, mobiles, la usa de lus e cortinas, la usa de scultas e pituras, etc. On ave spesialistes clamada decorores, e multe persones crede ce decora es un arte.
Polari

**Polari** (ance parlare, parlary, palare, palarie, palari; de la italian *parlare* - parla) ia es un jergo usada en Britan par atores, persones de la sircos e ferias, criminores, prostituidas, e omosesales. Polari ave sua orijinas en un misca de italian, lingua franca, romani, la jergo de London, parolas reversada, jergo rimante, la jergo de marinores, e la jergo de criminores. Plu resente, el inclui parolas de ides, de soldatos american, e de la cultur de drogas.

Esemplos:
*homi : om 
*polone : fema 
*riah : capelo (de engles "hair", reversada)
*bona : bon 
*vade : vide
Cosini

**Cosini** es la arte e la siensa de prepara la comedas.

***Articles desirada!***

On pote comensa par crea un article sur un cosini etnico, per esemplo:

*cosini italian
*cosini franses
*cosini xines
*cosini japanes
*cosini mexican
*cosini orijinal american
*cosini indian
*etc

O crea un article sur un de esta plantas e animales cual es comun comeda:
*aracide
*avocado
*bageta
*banana
*biscoto
*bove (cosini)
*bur
*carne (cosini)
*carota
*caviar
*ceso
*coco
*col
*coneo (cosini)
*confeto
*crabe (cosini)
*crema jelada
*fava
*fresa
*fruta (cosini)
*gal (cosini)
*langosto (cosini)
*legum
*lete (cosini)
*letuga
*lim
*limon
*mais (cosini)
*melon
*melonjena
*molusco (cosini)
*niama
*nozo (cosini)
*omaro (cosini)
*onion
*orania (fruta)
*ovo (cosini)
*pan
*pasta (cosini)
*patata
*patata dulse
*pato (cosini)
*pex (cosini)
*piso
*pomo
*porco (cosini)
*pruno
*ris (cosini)
*salada
*salsa
*salsix
*sanduitx
*seme (cosini)
*sereal
*soia
*sopa
*tarte
*tomate
*torta
*trigo (cosini)
*uvo
*xampinion (cosini)
*xocolada
Trigonometria

**Trigonometria** es la ramo de matematica cual trata la relatas entre la lados e angulos de triangulos e la funsionas pertinente de cualce angulos.

Trigonometria es la funda de tota jeometria aplicada, incluinte jeodesia, mecanical sielal, mecanica solida e naviga.

La funsionas trigonometrial ia es estendeda como funsionas per variable complicada, cual oji permea tota matematica.
Hebban olla vogala

**Hebban olla vogala**, es la prima tre parolas de un frato de la sentenio 12 scriveda en nederlandes antica. La frato ia es descovreda en 1932 en la marjin de un manoscrito latina cual ia es creada en la abaderia de Rochester (Kent) e cual ia es gardada en Oxford.

La testo completa es:

*Hebban olla vogala nestas hagunnan hinase hic enda thu. Wat unbidan we nu."*

Cual es traduida de la testo latina:

*"Habent omnes uolucres nidos inceptos nisi ego et tu. Quid expectamus nunc."*

Traduida en **elefen**:

*Tota la avias ia comensa construi sua nidos, esetante me e tu. Per ce nos pospone?*

## Lias esterna
* Hebban olla uogala ...
Poi

**Poi** ia es la comeda major de la popla de la isolas hawai'i en la tempo ante la encontra la popla de Europa, e on come comun acora lo aora en Hawai'i.

Lo es fada de la radis de la taro (clamada* kalo* in la lingua hawai'i). La radis de la taro es coseda e maxada a un pasta. Per tradision, on come lo con la ditos.
Fotografia

:*Per plu, vide [[:Category:Fotografia|categoria fotografia]]*

**Fotografia** es la siensa, arte, aplica, e pratica de crea imajes par rejistra lus o otra raios eletromagnetal, o eletronial par la usa de un sensador de imajes, o cimical par la usa de un materia sensosa a lus como filma fotografial. 

Tipal, un lente es usada per foca la lus refletada o emetada de ojetos sur un surfas sensosa a lus en un camera entra un esposa de tempo mesurada. Con un sensador eletronical, esta produi un carga eletrical a cada pixel, cual es prosededa eletronical e reservada en un fis dijital per mostra o prosede plu tarda.

La resulta cuando on usa un emulsion fotografial es un imaje prima nonvidable, cual es plu tarda "developada" cimical como un imaje vidable, o negativa o positiva, dependente de la intende de la material fotografial e la metodo de prosede. Un imaje negativa sur filma es tradisional usada per crea un imaje positiva sur paper par usa de un grandador o par contata direta.

Fotografia es usada en multe campos de siensa, fabrica, comersia, e comunica. Plu direta lo es usada en arte, en la produi de filmas e video, e como un pasatempo.
Jardin

*Per plu, vide [[:Category:Jardin|la categoria jardin]].*

Un **jardin** es un spasio desiniada, plu comun estra casa, per la mostra, cultiva, e joia de plantas e otra formas de natur. La jardin pote usa materias e natural e artifis. La forma la plu comun oji es la jardin de casa, ma la sinifia es plu jeneral.

Alga formas tradisional de jardines de Asia - per esemplo, jardines zen, usa poca plantas. Alga jardines usa plantas nativa cual no nesesa iriga o otra furnis e ancora furni la bonis de un abita natural. Otra jardines inclui strutures como pergolas o cabanas, fontes, stanges, o an lagetas, cascadas o rietas, scultas, e otra cosas divertinte.

An si multe jardines es sola per orna, otras ance produi plantas comable. Los es distinguida de cultiverias par sua grandia peti e sua intende (pd como un pasatempo e no per vende). Ma alga jardines prosimi ortos en grandia! Jardines floral misca plantas de altias, colores, tramas, e odores per crea interesa e plaser.

La labora de la jardin es un ativia de e amatores e profesales. Un jardinor pote ance labora en otra locas, como un parce o areas spesial en vilas o sites. Arcitetores de jardines es un profesa relatada de persones ci spesiali en la desinia de spasios per clientes publica e corporal.
Matsuo Baxo

**Matsuo Baxo** (1644-1694) ia es un poesiste japanes.  El es la plu famosa per sua haicus.

Esemplos (traduida a elefen):



La stange vea,
un rana salta en,
la acua ruidi.

Un corvo plu sola
stante en ramo nuda,
Sera de autono.

Esta neveta prematura,
lejera; ma lo curva 
la folias de joncila.

Perce vola a site?
Un corvo de la campania
vadente a marcato.